《题汪辇云鱼亭远眺图》
清代·饶学曙

写生不在貌，微意托楮端。披图穷窈窕，飒飒秋气寒。

长松倚天际，白云浮漫漫。孤亭傍危石，仿佛闻幽兰。

中有苦吟士，十年著一冠。宫商发天籁，丝竹鸣流湍。

古调非不美，不为俗耳欢。改弦谐众虑，恻恻心悲酸。

邯郸求故步，失路空蹒跚。行矣慎自爱，莫叹知音难。

作者简介：饶学曙，字霁南，广昌人。乾隆辛未一甲二名进士，授编修。